《寄子受三首 其二》
清代·李宪噩

贵贱虽异等，名位本虚器。优伶蒙绣裳，乃与公侯类。

内蕴苟不充，浮华焉足恃？昔圣廑此念，良用笃厥志。

吾侪等斲输，聊欲鸣一艺。疾徐难共喻，甘苦常独嗜。

群歆久弗惊，众耻勉无弃。薄长时自负，朗然增气势。

持此较世荣，何由失吾意？

作者简介：李宪噩，字怀民，以字行。号十桐，高密人。诸生。有《十桐草堂诗集》。